**Megbízási szerződés**

**közreműködői feladatok ellátására**

mely egyfelől a

* **Teréz Anya Szociális Integrált Intézmény** (8380 Hévíz, Szent András u. 11/A., adószám: 16901632-2-20, egészségügyi eng. szám: H870, képviseli: Varga András intézményvezető), mint közreműködést igénybe vevő, megbízó (a továbbiakban: megbízó),

továbbá

* **Hévíz Város Önkormányzat** (8380 Hévíz, Kossuth L. u. 1., képviseli: Papp Gábor polgármester, adószám: 15734374-2-20),

másfelől az

* **„Ügyelet” Keszthely Városkörnyéki Orvosi Ügyeletet és Készenlétet Ellátó Nonprofit Közhasznú Kft** (8360 Keszthely, Ady E. u.2., adószám: 18955077-1-20, képviseli: dr. Németh András ügyvezető), mint megbízott, közreműködő, (a továbbiakban: megbízott) között jött létre az alábbi feltételekkel:

**Előzmények**

A felek között feladat-ellátási megállapodás címmel szerződés van érvényben, amely 2021.12.04-én kelt és 2021. 01.01-től 2022. 12.31-ig terjedő időtartamra nézve az egészségügyi alapellátáshoz kapcsolódó háziorvosi ügyeleti ellátás megszervezésére, folyamatos biztosítására, központi ügyeleti rendszer működtetésére irányul. A Nemzeti Egészségbiztosítási Alapkezelő (a továbbiakban: NEAK) az ETO7231/383/2021-2022. számon folytatott ellenőrzési eljárása során a megbízót 4.762.643,- Ft finanszírozási összeg visszafizetésére kötelezte, mert álláspontja szerint a feladat-ellátási megállapodás tartalma alapján a központi ügyeleti ellátást a feladat átadása következtében a megbízott látja el, így a megbízó finanszírozásra részben nem jogosult. Az intézmény a NEAK álláspontját vitatja, ezért jogorvoslati kérelemmel fordult felügyeleti szervéhez. Jogorvoslati kérelmének lényege szerint a felek között ténylegesen közreműködői szerződés jött létre, a központi ügyeleti szolgáltatás nyújtására a megbízó rendelkezik hatósági engedéllyel és finanszírozási szerződéssel. Az érvényben lévő, feladat-ellátási címet viselő szerződés a felek tényleges ügyleti akaratának és a jogszabályoknak való megfeleltetése azonban szükséges.

Minderre tekintettel a felek jogviszonyuk tartalmát az alábbiak szerint állapítják meg:

1.

A megbízó megbízást ad a megbízottnak arra, hogy az egészségügyi alapellátáshoz kapcsolódó háziorvosi ügyeleti ellátást központi ügyeleti formában folyamatosan biztosítsa. A közreműködéssel érintett szakma illetőleg szakmán belüli tevékenység megnevezése: A2 alapellátás-ügyeleti ellátás, 6301-háziorvosi ellátás, 4601-központi ügyelet.

2.

A megbízott a megbízást vállalja, nyilatkozik, hogy a teljesítéshez szükséges szakképesítéssel és szakmai gyakorlattal a közreműködő nevében az egészségügyi szolgáltatást végzők valamennyien rendelkeznek. A szerződés 1. sz. melléklete rögzíti az egészségügyi szolgáltatást végzők nevét és működési nyilvántartásban való azonosítóját.

3.

A megbízott a központi ügyelet szolgáltatást a 8360 Keszthely, Ady E. u. 2. szám alatti, általa használt rendelőhelyiségeiben biztosítja, ahol rendelkezésére állnak a 60/2003. (X.20.) EszCsM. rendeletben előírt tárgyi eszközök is.

4.

A központi ügyelet hétköznaponként 16 órától a következő napon reggel 8 óráig, 16 óra időtartamban, míg szombaton, vasárnap valamint ünnepnapokon illetve munkaszüneti napokon 8 órától másnap reggel 8 óráig, illetve az első munkanapon reggel 8 óráig – napi 24 óra időtartamban – működik.

5.

A központi ügyelet Hévíz közigazgatási területén lakóhellyel, tartózkodási hellyel rendelkező személyek ellátását végzi, emellett ellátja az ezen településeken nem életvitelszerűen tartózkodó betegeket is. Az ellátást elsődlegesen a 3. pont szerinti rendelőben, szükség esetén a beteg lakásán vagy aktuális tartózkodási helyén végzi a megbízott.

6.

A megbízás teljesítésében egy fő felnőtt háziorvos vagy más, megfelelő jogosultsággal rendelkező orvos, egy fő asszisztens és egy fő gépkocsivezető vesz részt.

7.

A megbízott tájékoztatja a megbízót, hogy az ügyeleti ellátás alatt, a folyamatos betegellátás során a várakozási és ellátási idő megnövekedhet. A beteg által kezdeményezett, a mentőszolgálat ellátását nem igénylő esetekben a hívások sorrendisége határozza meg az ellátás sorrendjét, ezért az ügyeletes háziorvos kiérkezéséig várakozási idővel kell számolni. Mindezekről a megbízó és az önkormányzatok tájékoztatják a települések lakóit és az ott tartózkodókat, a szállásadókat.

8.

A megbízott a szerződés hatálya alatt a tevékenységére kiterjedő szakmai felelősségbiztosítást köteles fenntartani a szakdolgozók részére, az ügyeletet ellátó orvos egyéni, vagy társas vállalkozási formában saját maga visel mindennemű szakmai felelősséget a megbízás tárgyát képező ügyeleti tevékenység ellátása során. A megbízott a szerződés szerinti tevékenység folytatásához az egészségügyi hatóság engedélyét köteles beszerezni.

9.

A megbízó tájékoztatja a megbízottat, hogy az egészségügyi szolgáltatás nyújtására hatósági engedéllyel és szakmai felelősségbiztosítási szerződéssel rendelkezik.

10.

A megbízott a Ptk. szerződésszegésért való felelősségi szabályai, valamint a megbízási szerződésre vonatkozó szabályok szerint tartozik helytállási kötelezettséggel a megbízónak általa okozott károkért. A felek megállapodnak, hogy bármely, az egészségügyi szolgáltatás nyújtásából eredő kártérítési illetve sérelemdíj iránti igény felmerülése esetén a tényállás tisztázása, a biztosítási oltalom igénybevétele, az igény elbírálása tárgyában együttműködnek, kötelezettséget kizárólag kölcsönös jóváhagyás birtokában vállalnak. Kötelezettséget vállalnak emellett arra, hogy bármelyikükkel szembeni igényérvényesítés esetén az esetleges polgári perbe egymás támogatása végett beavatkoznak.

11.

A központi ügyelet működtetésének díjazásának a felek az alábbiak szerint biztosítják:

1. A megbízó a jelen szerződés tárgyát képező egészségügyi szolgáltatás vonatkozásában közfinanszírozással rendelkezik a NEAK-al kötött finanszírozási szerződés alapján. A megbízó és a megbízott megállapodnak, hogy a megbízott a megbízó részére a tárgyhavi, NEAK által a szerződés tárgyát képező szolgáltatások után folyósított közfinanszírozás összegével egyező közreműködői díjra jogosult (első díjrész ). A felek rögzítik, hogy amennyiben a NEAK a szerződés tárgyát képező szolgáltatás közfinanszírozási összegéből levonást eszközöl a megbízó érdekkörébe eső okból, a megbízott ez esetben is a levonásmentes finanszírozási összegre jogosult.
2. Az önkormányzat a szolgáltatás biztosításához lakosságszám alapján járul hozzá.
   * Hévíz Város Önkormányzata 4.699 fő után 206,- Ft/fő/hó azaz 967.994,- Ft/hó összeget biztosít a megbízó intézmény finanszírozása keretében bocsát rendelkezésre.
   * A megbízott a közreműködői díjról a tárgyhónapot követő hó 10. napjáig számlát bocsát ki. A számlát a megbízó a közfinanaszírozás folyósítását követő 15 napon belül utalja át a megbízott részére.
3. A megbízott a fentieken túl díjazásra, költségtérítésre nem jogosult.

12.

A megbízó és a megbízott tudomásul veszik, hogy a szerződés teljesítése során kiterjednek rájuk a hatályos egészségügyi jogszabályok rendelkezései. A közreműködő az egészségügyi szolgáltatók ellenőrzésére jogosult személlyel, hatóságokkal köteles együttműködni, akkor is, ha azok a megbízó tevékenységét ellenőrzik. Felhívásukra késedelem nélkül köteles az általuk kért adatok, dokumentumok rendelkezésre bocsátására.

13.

A felek között a szerződés **2022. augusztus 1-től** kezdődően 2022. 12. 31-ig jön létre, ezzel egyidejűleg az ugyanezen tárgyban kötött feladat- ellátási megállapodás hatályát veszti.

14.

A szerződés a határozott időtartam alatt rendes felmondással nem szüntethető meg.

Rendkívüli felmondásnak akkor van helye, ha a felek bármelyike a szerződést megszegi és azzal írásbeli felhívás ellenére sem hagy fel, vagy ha a szerződésszegés jellege, súlya a jogviszonyt fenntarthatatlanná teszi illetve annak fenntartása az érintett féltől nem várható el.

15.

Rendkívüli felmondás esetén a feleknek az ellátás folyamatosságát szem előtt tartva kell eljárniuk. Ezért – eltérő megállapodás hiányában – a felmondás a folyamatban lévő teljesítési időszak, tárgyhónap lejártával, de legfeljebb a közléstől számított 15 nap múlva hatályosul.

16.

A felek lényeges jognyilatkozataikat – ideértve az e pontban rögzítetteket is – a szerződés tartama alatt írásban kötelesek megtenni.

17.

A megbízott nyilatkozik, hogy az EESZT vonatkozásában fennálló kötelmeivel, különösen az adatszolgáltatási kötelezettségeivel tisztában van. Kötelezettséget vállal arra, hogy az előírt adatszolgáltatási kötelezettségét a kórházzal fennálló jogviszonya során az előírásoknak megfelelően az EESZT-be maradéktalanul teljesíti. Tudatában van annak, hogy a Nemzeti Egészségügyi Alapkezelő (NEAK) felé kizárólag olyan ellátási esemény számolható el, amely az EESZT-ben megfelelően rögzítésre, dokumentálásra került. A rögzítés, dokumentálás, adatszolgáltatás elmulasztása vagy helytelensége esetén a Nemzeti Népegészségügyi Központ (NNK) bírságot alkalmazhat, az adott eseményre vonatkozó finanszírozást visszavonja, az egészségügyi szolgáltató működési engedélyét is megvonhatja. A felek rögzítik, hogy betartják az adatkezelésre és adatvédelemre vonatkozó szabályokat.

18.

A felek megegyeznek, hogy esetleges vitájukat – a szerződés felmondása előtt – egyeztetéssel kísérlik meg feloldani, ennek eredménytelensége esetén a Keszthely Járásbíróság, illetve a Zalaegerszegi Törvényszék kizárólagos illetékességét kötik ki.

19.

A felek törvényes képviselői a szerződést elolvasták és értelmezést követően, mint akaratukkal mindenben megegyezőt, aláírták. Az önkormányzatok vonatkozásában a polgármestereket a képviselő-testületeket az aláírásra feljogosították.

Hévíz, 2022 ……………………………….

**Teréz Anya Szociális Integrált Intézmény**

képviseli: Varga András intézményvezető

**Hévíz Város Önkormányzat**

képviseli: Papp Gábor polgármester

**„Ügyelet” Keszthely Városkörnyéki Orvosi Ügyeletet és Készenlétet Ellátó Nonprofit Közhasznú Kft**

képviseli: dr. Németh András ügyvezető