Iktatószám: HIV/2590-9/2022.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2022. június 30-i nyilvános ülésére**

**Tárgy:** Hévíz Város Önkormányzat 2022. évi költségvetéséről szóló 2/2022. (II.11.) rendelet módosítása

**Az előterjesztő:** Papp Gábor polgármester

**Készítette:** Boros Lajosné számviteli ügyintéző

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**BEVEZETŐ**

Tisztelt Képviselő-testület!

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2022. évi költségvetéséről szóló 2/2022. (II. 11.) rendelet módosítása vált szükségessé. A jelenlegi módosítás elsősorban a működési bevételi és kiadási előirányzatok realizálását, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulását, a felhalmozási kiadási előirányzatok változását, valamint a Képviselő-testületi döntések költségvetési rendeleten való átvezetését tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 81 385 ezer forinttal nő, pénzforgalmi szempontból működési bevételek előirányzata 64 768 ezer forinttal, a felhalmozási bevételek előirányzata pedig 35 656 ezer forinttal nő.

Az **Önkormányzat** bevételi főösszege előirányzata 17 476 ezer forinttal csökkent. A működési pénzforgalmi bevételi előirányzatát több tényező is befolyásolta pozitív és negatív irányba is, melyek egyenlegeként 7 299 ezer forinttal növekedett. A változás első sorban a különböző támogatásokat, illetve egyéb működési bevételeket érinti.

Az *állami támogatásokat* érintően tárgy évben is lesznek változások, de még nem ismert azok pontos összege, ezért a következő módosításkor várható az átvezetésük. Ilyen például:

* Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2022. májusi felmérésben magadott mutatószámok üzemeltetési támogatásra történő összegszerű hatása az előterjesztés készítéséig még nem nem jelent meg az eredmények között az EBR42 rendszerben.
* A kormány 61/2022. (II. 28.) rendeletében szabályozta a mikro-, kis- és középvállalkozások 2022. évi iparűzési adókedvezményével kapcsolatos önkormányzati támogatást 2022. május 16. napi adatok alapján, melyről információ 2022. június végi nettó finanszírozás keretében várható.
* Könyvtári érdekeltséget növelő támogatás - előzőekben ilyenkor már ismert és kiutalt – összege szintén nem érkezett még meg az önkormányzat számlájára.

Az *Egyéb működési célú támogatások államháztartáson belülről soron* tervezett összeg 15 104 ezer forintos egyenleg nőtt és csökkent is egyszerre, ezért a változás 311 ezer forint. EMVA "Boldog békeidők" 2019 pályázattal kapcsolatos kifizetési igénylés elutasításra került (5 889 ezer forint), viszont vele szemben a „Válaszd a hazait! VP6-19.2.1-42-9-21” pályázati támogatás (6 000 ezer forint) kiutalása megtörtént, valamint a BURSA támogásból származó visszatérítés összege 200 ezer forint.

A *működési bevételek* előirányzata 2 193 ezer forinttal nőtt, mely összeg elsősorban az ingatlanhasznosításból eredő bérleti díjból, és parkolóhely megváltásból származik.

A *működési célú támogatások államháztartáson kívülről* sor összege, 4 785 ezer forint a Share Music, Robots Connecting és a Knowledge Well elnevezésű pályázaokt külföldi partnerrel bruttó módon történő elszámolásából ered.

Az önkormányzat felhalmozási pénzforgalmi bevételei több tétel miatt módosultak. A Kálvária "Kulturbarangolás Hévízen" TOP 1.2.1-15-ZA1-2016-00010 pályázat támogatói okiratának módosításával további 19 159 ezer forint támogatás került kiutalásra az önkormányzat részére.

Az ingatlan értékesítések között szerepel a Hévíz, Kölcsey u 964/9 hrsz -en lévő építmény felújítását követő kiszámlázott összeg nettó része: 1 070 ezer forint.

A felhalmozási céllal átvett pénzeszközök változása 14 327 ezer forint értékben - a már előzőekben is említett - Share Music, Robots Connecting és a Knowledge Well elnevezésű pályázat külföldi partnerrel bruttó módon történő elszámolásával, valamint 1 100 ezer forint összegben a Szabó Lőrincz utca 1559/8 hrsz ivóvíz és szennyvízcsatorna beruházáshoz való hozzájárulással függ össze.

A Finanszírozási bevételekben történő módosulást az előző évi maradvány a 2021. évi Zárszámadási rendelettel történő realizálása jelenti.

Az **Intézmények** költségvetésénekbevételi oldala minden esetben módosult az előző évi költségvetési maradvány realizálásával. Ezen felül:

* *A* Polgármesteri Hivatal működési bevétele elsősorban a továbbszámlázott szolgáltatásokból származik, kiutalásra került a 2022. április 3-ra kitűzött OGY választásra kapott támogatás elszámolásából eredő többletigény, és a Népszámlálási feladatra kapott előleg.
* A GAMESZ és a TASZII esetében a közfoglalkoztatási támogatás összege jelenti a többletbevételt, valamint - a COVID19 miatti veszélyhelyzet megszüntetésével járó térítési díj emelés lehetőségével élve - az eredeti előirányzatnál több működési bevétel került tervezésre.
* A Festetics György Művelődési Központ KBFT-E-22-0693 Kulturális ágazatban közfeladatot ellátók 20 %-os béremelésére 3 382 ezer forint támogatásban részesült.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 81 385 ezer forinttal nőtt, pénzforgalmi szempontból működési kiadási előirányzata 5 222 ezer forinttal csökkent, a felhalmozási kiadások előirányzata pedig 86 129 ezer forinttal nőtt.

Az **Önkormányzat** működési pénzforgalmi kiadásai összességében 39 267 ezer forinttal csökkent, melynek részleteit a képviselő-testület által meghozott döntések, valamint a pályázatok és a beruházások megvalósítása során felmerült működési és felhalmozási kiadások közötti átcsoportosítások határozzák meg.

A *dologi kiadások* változására nagyobb mértékben kiható tételek:

* 15/2022 (I.27.) KT határozat alapján Hévízi-tó Átfogó Tóvédelmi Programjának megvalósítása" KEHOP-4.1.0-15-2016-00050 keretében (3 573 ezer forint)
* 118/3 hrsz - TAXI kiállások létesítése (községgazdálkodás előirányzatának terhére - GAMESZ -nak biztosítva 1 400 ezer forint)
* 161/2021 (VIII.30.) KT határozat alapján működési és felhalmozási kiadások közötti átcsoportosítás "Kulturbarangolás Hévízen" költségsorai között (27 482 ezer forint)
* Kézilabda munkacsarnok csapadékvíz elvezetés kialakításával kapcsolatban felmerülő kiadások (1455/8 hrsz) átvezetése felhalmozásról dologi kiadásra (17 000 ezer forint)
* Válaszd a hazait! VP6-19.2.1-42-9-21 program megvalósítása (6 000 ezer forint)
* 65/2022(III.11.)KT határozat alapján ukrajnai menekültek segítésére 5 000 ezer forint elkülönítése

Az *államháztartáson belülre történő* *működési célú támogatás* növekedését a már bevételeknél is említett nemzetközi pályázatok elszámolása képezi 1 539 ezer forint összegben.

A *Működési célú céltartalék, az általános tartalék*összegét is befolyásolták a nemzetközi pályázatok elszámolásából eredő árfolyamkülönbségek, a nem tervezett bevételek valamint az eddig felsorolt testületi döntések,kötelezettségek. Módosító tételek továbbá:

* 57/2022 (II.24.) KT határozat alapján TOP-1.2.1-15-ZA1-2016-00010 Kulturbarangolás Hévízen című pályázathoz kapcsolódó 14 db stáció képzőművészeti alkotás beszerzése (18 161 ezer forint).
* 11/2022 (V.30.) zárszámadási rendeletben meghatározott 2021. évi maradvány realizálása.
* Hévízi termelői piac megújulása TOP-1.1.3-15-ZA1-2016-00005 projekttel kapcsolatban fizetett előleg végszámlában való realizálódása költségvetési szempontból (11 432 ezer forint).
* A polgármesteri keretből került finanszírozásra a Hévízi Illyés Gyula Általános Iskola 5. évfolyama Hévíz-Eplény-Hévíz útvonalon történő személyszállítása 115 ezer forint összegben az eplényi síprogramra, valamint a TOP-3.1.1-15-ZA1-2016-00007 azonosítószámú projektben a 2. rész Vörösmarty utca kerékpárút építési pótmunkái" miatti szerződésmódosítás 3 806 ezer forint összegben.
* Hévízi Illyés Gyula Általános iskola udvarfelújítási rekonstrukció önrészének biztosítása (nettó 15.000ezer Ft)
* Az általános tartalék sorain belül átvezetés történt a a testületi döntések finanszírozása céljából.

A felhalmozási pénzforgalmi kiadások előirányzata 83 613 ezer forinttal nőtt, mely összeg a már korábban felsorolt döntések együttes következménye mind a *beruházások*nál, mind a *felhalmozási célú államháztartáson belüli támogatás* előirányzatánál.

2022. évben új, de több évre visszatekintve már ismert elem a Hévízi Polgármesteri Hivatal közszolgálati szabályzata alapján adható lakásépítési, vásárlási támogatás, melynek alapja 3 000 ezer forinttal kerül feltöltésre.

Az **Intézmények** kiadási előirányzatainak változását a költségvetési főösszeghez kis mértékben, de több tétel befolyásolta. A **Polgármesteri Hivatal** személyi juttatásai, munkaadót terhelő járulékai, dologi kiadása és működési célú államháztartáson belüli pénzeszköz átadás a bevételeknél is említett 2022. áprilisi OGY választással valamint a 2022. évi népszámlálással függ össze.

**GAMESZ** ésa **TASZII** személyi juttatásai és munkaadót terhelő járulékai előirányzatának növekedése a közfoglalkoztatás eredménye. A TASZII 2022. évben is Feladat-ellátási Megállapodást kötött 2022. január 1. napjától kezdődően 2022. december 31-ig terjedő határozott időre az egészségügyi alapellátáshoz kapcsolódó háziorvosi ügyeleti ellátás megszervezésére és folyamatos biztosítására központi ügyeleti rendszer működtetésével az „Ügyelet” Keszthely Városkörnyéki Orvosi Ügyelet és Készenlét Ellátó Nonprofit Közhasznú Kft-vel.

A szolgáltatás működtetésére az OEP-től kapott ügyeleti finanszírozást a megérkezéstől számított 15 napon belül át kell utalni a Kft. részére. A fentiek okán a dologi kiadások éves előirányzatából átcsoportosítunk az -„Ügyelet” Keszthely Városkörnyéki Orvosi Ügyelet és Készenlét Ellátó Nonprofit Közhasznú Kft- finanszírozására 15 500 ezer forintot az Egyéb civil, vagy más nonprofit szervezeteknek egyéb működési célú támogatások kiadásai sorra.

**A Gróf I. Festetics György Művelődési Központ** 2022. évi költségvetése eredetileg 1 000 ezer forint, 71/2022(III.31.) KT határozattal történő módosítással még 200 ezer forint előirányzatot tartalmaz tárgyi eszköz beszerzés címen, mely a múzeumi és a mozi részt elválasztó biztonsági rács megvételével nagyrészt felhasználásra került. Emellett be kellett szerezni a működéshez szükséges kisértékű tárgyi eszközöket is így a folyamatos és zavartalan működéshez beruházásra 300 e Ft átcsoportosítása szükséges a dologi kiadások terhére.

**4.**

**LÉTSZÁM**

A költségvetési szervek létszámkerete 2022. január 1-jei időpontra 173 fő, melynek időbeli változása költségvetési szervenkénti megbontásban a 2/2022 (II.11.) költségvetési rendelet 22. mellékletében követhető. Korábbi döntések végrehajtásán túl a **Gróf I. Festetics György Művelődési Központtól** e-mailben érkezett kérelem alapján 2022. július 1-től 4 órás státusz kerül biztosításra múzeumi teremőr feladatok ellátására.

**5.**

**ÖSSZEFOGLALÓ**

A jelen előterjesztéssel benyújtott - 2022. évi költségvetés módosításáról szóló - rendelettervezet a város költségvetését 5 122 243 ezer forint bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2022. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -6.§**

Az önkormányzat és a költségvetési szervek költségvetési főösszegének módosulásai.

**7. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2022. évi költségvetéséről szóló 2/2022. (II. 11.) rendelet módosítása

**Költségvetési hatása:** A 2022. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | Számviteli ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Gönye József | GAMESZ igazgató |  |  |
| Hermann Katalin | FGYMK igazgató |  |  |
| Varga András | TASZII intézményvezető |  |  |
| Nagy Sándorné | Brunszvik Óvoda vezető |  |  |